പാഠം 8

	ശ്രദ്ധിക്കുക: കഥയിലെ എല്ലാ വിശദാംശങ്ങളും പഠിപ്പിക്കുകയില്ല, എന്നാൽ മുഴുവൻ കഥയും ക്ലാസ്സിനെ വായിച്ചുകേൾപ്പിക്കുന്നതാണ് നല്ലത്.



പാഠം അവതരിപ്പിക്കൽ
തുടക്കം
“അന്ധൻ തൊടൽ” എന്ന ഒരു ചെറിയ കളി കളിക്കുക. ക്ലാസ്സ് വളരെ വലുതാണെങ്കിൽ ഏകദേശം 12 കുട്ടികളെ തിരഞ്ഞെടുക്കുക. ഒരാളുടെ കണ്ണു കെട്ടണം; മറ്റെല്ലാവരും ഒരു വൃത്തത്തിൽ അവനു ചുറ്റും നിൽക്കണം. കണ്ണു കെട്ടിയ ആൾ ആരെയെങ്കിലും പിടിക്കാൻ ശ്രമിക്കട്ടെ. പിടിക്കുമ്പോൾ അവൻ ആ വ്യക്തിയെ തൊട്ട് അതാരെന്ന് ഊഹിക്കാം.
പാഠത്തിലെ പ്രധാന ആശയങ്ങൾ
1.	അന്ധനായിരിക്കുമ്പോൾ ജീവിതം വളരെ ബുദ്ധിമുട്ടാണ്. ഒരു ദിവസം യേശു ജന്മനാ അന്ധനായ ഒരു മനുഷ്യനെ കണ്ടുമുട്ടി. ജീവിതത്തിൽ പിന്നീട് കാഴ്ച നഷ്ടപ്പെടുന്നതിനെക്കാൾ അത് കൂടുതൽ ബുദ്ധിമുട്ടാണ്, കാരണം നിങ്ങൾ ഒന്നും ഒരിക്കലും കണ്ടിട്ടില്ലെങ്കിൽ കാര്യങ്ങൾ എങ്ങനെയിരിക്കുമെന്ന് നിങ്ങൾക്ക് ഓർമ്മയില്ല. ആ മനുഷ്യന് കാര്യങ്ങൾ കൂടുതൽ മോശമാക്കിയത്, അവന്റെ അന്ധത ഏതോ പാപത്തിനുള്ള ശിക്ഷയാണെന്ന് എല്ലാവരും വിചാരിച്ചു എന്നതാണ് (9:1-2).
2.	ആ മനുഷ്യൻ ജന്മനാ അന്ധനായത് ഒരു പ്രത്യേക ഉദ്ദേശ്യത്തോടെയാണെന്ന് യേശു പറഞ്ഞു. അവനെ സൗഖ്യമാക്കുന്ന ദൈവത്തിന്റെ ശക്തിക്ക് എല്ലാവരും സാക്ഷികളാകാനും, യേശു ഈ ഇരുണ്ട ലോകത്തിലേക്ക് വെളിച്ചമായി വന്നു എന്ന് ആളുകൾക്കു കാണിച്ചുകൊടുക്കാനും വേണ്ടിയായിരുന്നു അത് (9:3-5). ആ മനുഷ്യനെ സൗഖ്യമാക്കാൻ യേശു ചെയ്തത് വിവരിക്കുക. ചിത്രം 8 കാണിക്കുക. ആ മനുഷ്യൻ യേശുവിന്റെ നിർദ്ദേശങ്ങൾ അനുസരിച്ചു; അന്ധനല്ലാതെ വീട്ടിലേക്കു മടങ്ങി (9:6-7).
3.	ഈ കഥയിൽ അന്ധരായ വേറെ ആളുകളുമുണ്ട്. അവർ ശാരീരികമായി അന്ധരായിരുന്നില്ല, കാരണം അവർക്കു കണ്ണുകൊണ്ടു കാണാമായിരുന്നു. എന്നാൽ അവർ ആത്മീയമായി അന്ധരായിരുന്നു, കാരണം യേശു ദൈവമാണെന്നു വിശ്വസിക്കാൻ അവർ വിസമ്മതിച്ചു. അവനിൽ ആശ്രയിക്കാൻ അവർ വിസമ്മതിച്ചു.
അന്ധനായിരുന്ന മനുഷ്യന്റെ അയൽക്കാർക്ക് കണ്ണിനു യാതൊരു കുഴപ്പവും ഇല്ലായിരുന്നിട്ടും തങ്ങൾ കണ്ടത് വിശ്വസിക്കാൻ ബുദ്ധിമുട്ടായിരുന്നു! അവർ അവനോട് യേശുവിനെക്കുറിച്ചു ചോദിച്ചു (9:8-12).
പ്രമുഖ യഹൂദ മതനേതാക്കളായിരുന്ന പരീശന്മാരും ആത്മീയമായി അന്ധരായിരുന്നു. ശബ്ബത്തിൽ, ആരും ജോലി ചെയ്യരുതാത്ത ദിവസത്തിൽ, യേശു ആ മനുഷ്യനെ സൗഖ്യമാക്കിയതുകൊണ്ട് അവർ കോപിച്ചു. ആ അത്ഭുതം ചെയ്തതിനാൽ യേശു ഒരു പാപിയാണെന്നുപോലും വിശ്വസിക്കത്തക്കവിധം അവർ അന്ധരായിരുന്നു! എന്നാൽ താൻ ശാരീരികമായി അന്ധനായിരുന്നുവെന്നും തനിക്കു കാഴ്ച നല്കിയത് യേശുവാണെന്നും അറിഞ്ഞിരുന്ന സൗഖ്യം പ്രാപിച്ച മനുഷ്യൻ ആ മതനേതാക്കളോട് അങ്ങനെ പറഞ്ഞു (9:13-17, 24-34). യോഹന്നാൻ 9:25 ഊന്നിപ്പറയുക. സൗഖ്യം പ്രാപിച്ചവന്റെ മാതാപിതാക്കളും ആത്മീയമായി അന്ധരായിരുന്നു. ശക്തരായ മതനേതാക്കളെ അവർ വളരെ ഭയപ്പെട്ടിരുന്നതിനാൽ തങ്ങളുടെ മകനു സൗഖ്യം ലഭിച്ചതിൽ സന്തോഷിക്കുന്നതായിപ്പോലും തോന്നിയില്ല (9:18-23)!
4.	യേശു സൗഖ്യം പ്രാപിച്ച മനുഷ്യനെ അന്വേഷിച്ചു ചെന്ന് അവനോടു സംസാരിച്ചു. 9:35-37 ക്ലാസ്സിനെ വായിച്ചുകേൾപ്പിക്കുക. യേശു പിതാവായ ദൈവത്തിൽനിന്നു വന്നവനാണെന്ന് അവൻ വിശ്വസിച്ചതിനാൽ അവന് ഇപ്പോൾ ശാരീരിക കാഴ്ചയും ആത്മീയ കാഴ്ചയും ഉണ്ടായി. 35-ാം വാക്യത്തിലെ “മനുഷ്യപുത്രൻ” എന്ന പേരിന്റെ അർത്ഥം ഇതാണ്. മുമ്പ് അന്ധനായിരുന്ന ആ മനുഷ്യൻ യേശുവിനെ ആരാധിച്ചു (9:38-39).
കഥയോടുള്ള നമ്മുടെ പ്രതികരണം
നിങ്ങൾ അന്ധരാണെങ്കിൽ നിങ്ങൾക്കു വെളിച്ചം കാണാൻ കഴിയില്ല. എല്ലാവരും കണ്ണടയ്ക്കുക. ഇപ്പോൾ നിങ്ങൾ ഇരുട്ടിലാണ്, എന്നാൽ വെളിച്ചം പോയി എന്ന് അതിനർത്ഥമില്ല. നിങ്ങൾക്ക് അതു കാണാൻ കഴിയുന്നില്ല എന്നേയുള്ളൂ.
യേശു നമ്മുടെ ആത്മീയ വെളിച്ചമാണ്. ഈ ഇരുണ്ട ലോകത്തിലേക്കു വെളിച്ചം കൊണ്ടുവരാൻ അവൻ വന്നു. അവനിൽ വിശ്വസിക്കാൻ നമുക്ക് ആത്മീയ വെളിച്ചം വേണം; അപ്പോൾ നമുക്ക് ദൈവത്തിന്റെ വഴി കാണാനും അതിൽ നടക്കാനും കഴിയും.
മനഃപാഠ വാക്യം ഹൃദിസ്ഥമാക്കൽ
ലോകത്തിന്റെ വെളിച്ചമായ യേശുവിന്റെ വരവ് അറിയിക്കാൻ പിതാവായ ദൈവം അയച്ചവനായിരുന്നു യോഹന്നാൻ സ്നാപകൻ.

